Techniniai patikrinimai kelyje turi būti atliekami neatsižvelgiant į vairuotojo pilietybę ar šalį, kurioje komercinė transporto priemonė užregistruota arba pradėta naudoti. Be to, patikrinimai turi būti atliekami taip, kad vairuotojų ir vežėjų patiriamos išlaidos ir gaišatis būtų kuo mažesnės.

2014 m. Europos Parlamentas ir Taryba, priimdami Techninės apžiūros teisės aktų rinkinį, peržiūrėjo komercinių transporto priemonių techninių patikrinimų kelyje taisykles ir procedūras. 2014 m. balandžio 3 d. buvo priimta Direktyva 2014/47/ES (toliau – Direktyva 2014/47/ES). Ji taikoma nuo 2018 m. gegužės 20 d. Direktyvoje 2014/47/ES, be kita ko, nustatyti dviejų rūšių – pradiniai ir išsamesni – patikrinimai ir tai, kad bendras per kalendorinius metus ES atliktų pradinių techninių patikrinimų kelyje skaičius turės atitikti bent 5 proc. viso valstybėse narėse užregistruotų transporto priemonių skaičiaus. Kad būtų pasiektas šis tikslas, kiekviena valstybė narė turi dėti pastangas, kad, atsižvelgiant į bendrą jos teritorijoje registruotų tokių transporto priemonių skaičių, būtų atliktas pakankamas patikrinimų kelyje skaičius. Pirmąją ataskaitą, kurioje turės būti kruopščiai išnagrinėta, kaip siekiama šio tikslo, reikės pateikti iki 2021 m. kovo 31 d. Joje atitinkamai bus apžvelgiami 2019–2020 m. duomenys.

Direktyvoje 2000/30/EB nustatytos devynios skirtingos sritys, kurios gali būti tikrinamos atliekant techninį patikrinimą kelyje (žr. 4 dalį). Jei atliekant patikrinimą paaiškėja, kad komercinė transporto priemonė kelia didelę grėsmę ja važiuojantiems asmenims arba kitiems eismo dalyviams, gali būti uždrausta naudoti tą transporto priemonę, kol bus pašalinti visi nustatytieji pavojingi trūkumai. Be to, atlikus transporto priemonės patikrinimą, visi nustatytieji trūkumai turi būti užregistruoti patikrinimo ataskaitoje, kuri įteikiama vairuotojui.

Be to, Direktyvoje 2000/30/EB reikalaujama, kad, surinkusi šiuos duomenis, Komisija, remdamasi iš valstybių narių gautais duomenimis, Tarybai pateiktų direktyvos taikymo ataskaitą kartu su gautų rezultatų santrauka. Tai šios ataskaitos dalykas. Direktyvoje 2000/30/EB taip pat reikalaujama, kad pagal jos 6 straipsnį iš valstybių narių gautą informaciją Komisija perduotų Europos Parlamentui.

Patikrinimai kelyje paprastai atliekami keliais etapais. Pirmiausia vizualiai įvertinama stovinčios transporto priemonės techninė būklė. Tada peržiūrimi visi paskutinio patikrinimo kelyje (jei taikytina) ir techninės apžiūros dokumentai. Be to, vadovaujantis Direktyvoje 2000/30/EB pateiktu tikrinamų dalykų sąrašu, vietoje arba artimiausiame techninės apžiūros centre gal būti atliktas išsamus patikrinimas pažeidimams nustatyti. Išsamaus patikrinimo rezultatai turi būti užfiksuoti techninio patikrinimo kelyje ataskaitoje, kuri rengiama pagal direktyvoje nustatytą pavyzdį. Šia informacija grindžiami duomenys, kuriuos valstybės narės turi pateikti Europos Komisijai.

Jei pavojingų trūkumų turinti komercinė transporto priemonė kelia didelį pavojų kelių eismo saugumui, ją gali būti uždrausta naudoti, kol tie trūkumai bus pašalinti. Be to, kad būtų galima užtikrinti tinkamą vėlesnę kontrolę, apie didelių trūkumų turinčias užsienio transporto priemones turi būti pranešta registracijos valstybei narei.

Direktyvoje 2000/30/EB su pakeitimais, taikytoje iki 2018 m. gegužės 19 d., nustatyta keletas Europos Sąjungos teritorijoje naudojamų komercinių transporto priemonių techninių patikrinimų kelyje sąlygų. Nuo 2012 m. sausio 1 d. buvo pradėtos taikyti Direktyva 2010/47/ES pakeistos transporto priemonių kategorijos ir I priede pateiktas tikrinamų dalykų sąrašas.

Prieš pakeitimą patikrinimo kelyje ataskaitoje (I priedas) transporto priemonės buvo skirstomos pagal klases (pvz., autotraukiniais buvo vadinamos bet kokios kroviniams vežti skirtos motorinės transporto priemonės, kurių didžiausia masė viršija 3,5 tonos (N2 ir N3 kategorijos), su priekaba (O3 ir O4 kategorijos). N2 kategorijos transporto priemonės turėjo būti priskiriamos „lengvųjų krovininių transporto priemonių“ grupei, N3 kategorijos transporto priemonės – „sunkvežimių“ grupei, o O3 ir O4 kategorijų transporto priemonės – „priekabų“ ir „puspriekabių“ grupei.

Tačiau vienu iš Direktyva 2010/47/ES padarytų pakeitimų nustatytas kitoks transporto priemonių grupavimo metodas, grindžiamas tipo patvirtinimo teisės aktuose nustatytomis kategorijomis. Todėl transporto priemonės, kurios anksčiau galėjo būti priskiriamos skirtingoms klasėms, dabar gali būti priskiriamos tik vienai transporto priemonių kategorijai. Be to, velkančiąją transporto priemonę ir priekabą reikia nurodyti atskirai. Kadangi velkančioji transporto priemonė ir priekaba gali būti registruotos skirtingose valstybėse narėse, taikant šiuos peržiūrėtus klasifikatorius pateikiama tikslesnė informacija, be to, pagerinta valstybių narių padėtis tais atvejais, kai reikia įspėti kitą valstybę narę, kad buvo nustatyta pavojingų toje valstybėje narėje registruotos transporto priemonės trūkumų.

3.VALSTYBIŲ NARIŲ PATEIKTI DUOMENYS

Tai šeštoji Direktyvos 2000/30/EB taikymo valstybėse narėse ataskaita. Joje apžvelgiami 2015–2016 kalendoriniai metai. Su šiuo ataskaitiniu laikotarpiu susijusius duomenis valstybės narės Komisijai turėjo pateikti iki 2017 m. kovo 31 d.

Siekdama padėti valstybėms narėms lengviau vykdyti įsipareigojimą teikti ataskaitas ir atsižvelgdama į ankstesnę praktiką, 2017 m. sausio mėn. pradžioje Komisija valstybėms narėms išsiuntė informacinį raštą. Prie šio rašto buvo pridėtas (Komisijos ir valstybių narių ekspertų kartu parengtas) šablonas ir valstybės narės paragintos naudoti tą šabloną savo ataskaitoms.

2017 m. kovo mėn. pradžioje buvo paskelbtas primenamasis pranešimas, kuriuo valstybės narės buvo informuotos, kad netrukus pasibaigs ataskaitų pateikimo terminas. Visos valstybės narės, pasinaudodamos šablonu, pateikė duomenis elektroniniu būdu. Tai įvertinta palankiai, nes buvo paprasčiau surinkti duomenis.

Tačiau ne visos valstybės narės savo duomenis pateikė iki termino pabaigos. Kai kurios valstybės narės (Belgija, Čekija, Prancūzija ir Suomija) vėlavo labai nedaug, tačiau kitos (Malta ir Nyderlandai) savo duomenis pateikė tik atitinkamai 2018 m. sausio ir kovo mėn.

Vienuolika valstybių narių, konkrečiai – Austrija, Bulgarija, Čekija, Danija, Estija, Kroatija, Lenkija, Liuksemburgas, Nyderlandai, Rumunija ir Vokietija, taip pat pateikė duomenis apie ES nepriklausančiose valstybėse registruotas transporto priemones, suskirstytus pagal registracijos šalį; dar dvi šalys, konkrečiai – Belgija ir Italija, pateikė bendrus patikrintų ES nepriklausančiose valstybėse registruotų transporto priemonių skaičius.

Kipras pateikė duomenis tik apie vietoje registruotas transporto priemones. Airija iš pradžių padarė taip pat, bet vėliau pateikė patikslintą duomenų rinkinį su išsamiais duomenimis apie patikrintas kitose valstybėse registruotas transporto priemones.

Galiausiai, trylika valstybių narių, konkrečiai – Airija, Austrija, Bulgarija, Čekija, Danija, Graikija, Jungtinė Karalystė, Malta, Nyderlandai, Portugalija, Prancūzija, Rumunija ir Slovakija, pateikė ir papildomą informaciją, susijusią su patikrintų dalykų trūkumų kodais (pvz., 1 – stabdymo įranga, 1.1.8 – priekabų stabdžių jungtys). Ši išsami informacija nustatyta Direktyva 2010/47/ES, kuria nuo 2012 m. sausio 1 d. iš dalies pakeistas Direktyvos 2000/30/EB I priedas, tačiau teikti šią išsamesnę informaciją nėra privaloma.

Atlikusi pirmąją nacionalinių ataskaitų analizę, Komisija susisiekė su keliomis valstybėmis narėmis, norėdama išsiaiškinti galimas išskirtinių rezultatų arba pokyčių, palyginti su ankstesniu laikotarpiu, priežastis. Remiantis valstybių narių pateiktais paaiškinimais, įvairios aplinkybės padarė neigiamą poveikį techninių patikrinimų kelyje skaičiui ir kokybei. Iš šių aplinkybių, be kita ko, galima paminėti kompetencijų pertvarkymą arba decentralizavimą, lėmusį tai, kad tam tikrais laikotarpiais patikrinimai nebuvo atliekami, ir finansinius apribojimus, lėmusius personalo trūkumą, nedidelį patikrinimų skaičių ir ribotas galimybes naudotis įranga. Be to, bendraujant su valstybėmis narėmis išsiaiškinta, kad labai skiriasi supratimas apie duomenų rinkimą ir ataskaitų teikimą ir šių procesų įgyvendinimas, o tai – dar viena galima skirtumų priežastis. Nuo 2018 m. gegužės 20 d. šių skirtumų gali sumažėti, nes, pradėjus taikyti Direktyvą 2014/47/ES, bus labiau suderinti tikrinimo metodai, trūkumų vertinimas, patikrinimo įrangos naudojimas ir atskaitomybės reikalavimai. Pirmoji ataskaita pagal Direktyvą 2014/47/ES apims 2019–2020 m. laikotarpį, o savo nacionalines ataskaitas valstybės narės turės pateikti iki 2021 m. kovo 31 d.

4.PATIKRINIMO TURINYS

Komisijai turi būti perduoti bent su Direktyvos 2000/30/EB I priede pateikto ataskaitos pavyzdžio 10 punkte išsamiai nurodytomis tikrinimo sritimis susiję duomenys. Tos sritys yra:

·identifikavimo duomenys;

·stabdymo įranga;

·vairavimo įrenginiai;

·matomumas;